**Kaujigatsak**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Novembera 24, 2015

Kaujititsiutigatsak

**Sivungagut Lower Churchill Avatiliginimmut Kaujisannik KaujisatiuKatausimajuk Kinuvuk kavamait sukKujilluni Muskrat Falls-imi**

Sivungagut Lower Churchill Avatiliginimmut Kaujisannik KaujisatiuKatausimajuk amma Maligatsanik Iliniatitsijik Meinhard Doelle Kinusimavuk tuavittumik kavamait sukKulugit Muskrat Falls-imi suliagijaujuk kamagillugu kappianattuk methylmercury sukkuinigunatuk,ammagialak maligatsait tautsitaugiatilugit avatiliginimmut Kaujisannik kamagillugu, iluingaluatumik.

Doelle’s Kinotinga, sakKitisimajammini maligatsatigut allasimajuk Novembera 20, sakKititaumavuk nutânut Kaujisanikut napvâtaumajut uKajunik kappianattuk methylmercury sukkuinigunatuk Lake Melville-imi anginitsamagiuvuk uKasimajangata Nalcor Energy-kut Lower Churchill avatiliginimmut Kaujisattauningani.

“NalunagunaiKuk 2015 (Harvard) Kaujisannik sakKilâninginnik Nalcor-kunut pitjutigillugu methylmercury KaujimajaulikKut nalautsisiangitut,” uKavuk Doelle. “Sunak uKumaitsanatovuk pitaKakKongininganik pisongugiamut piujumik kamasongugiamut kiugusimik Kanuk pittuKagajammangat mânaujuk suliagijaujumi kamagisogillugu kappianattuk methylmercury sukkuinigunatuk Lake Melville-imi. Tânna issumannik nalautsipat, sulimmagitumik piungilutaKavuk kamasongugiamut amma Kaujisasongugiamut kamagijaugialik… Maligatsait tautsitaugiatillugit piunippaugajakKuk âkKisigiamut aungagiamagimmut, taimaigaluattilugu manaujuk kavamait pigiaKavut pitaKagiaKaninganik Muskrat Falls-imi suliagijaujuk.”

Doelle sakKititsivuk “piujongitumik sakKititsinimmik” Kaujisattet kajusikKujanginnik federal amma pravinsiup kavamanginnut amma Nalcor kamagillugit methylmercury sukkuisonguninganik kappianatuk mannamunut, uKagaluatluni “Kanutonavuk kajusitisijet mannaujuk kamatsialutik utipvigillugit kajusittitausimajut pimmagitunik nutânik Kaujimajaulitunik.”

Takkua Nunatsiavut kavamangit ikajutsivut Doelle’s kajusikKujanginnik,amma pikKujivut nunalinnik Newfoundland amma Labrador-imi atitâgigiamut Kagitaujakkut Kinugautimmik pikKulugit kavamait amma Nalcor tautseKullugit Muskrat Falls suliagijanganut pigiasikKatinagu ullititauninga. Tanna Kinugautik napvataugunaKuk [www.makemuskratright.com](http://www.makemuskratright.com).

Amnesty International Canada, the David Suzuki Foundation, amma NunatuKavut Community Council, amma Kinugivut kavamanit amma Nalcor âkKisillutik tautsenimmik Muskrat Falls suliatsanganut.

Kaujisagiallagumagutsi, takugitsi <https://blogs.dal.ca/melaw/2015/11/20/the-disconnect-between-ea-implementation-a-look-at-the-methylmercury-issue-in-the-lower-churchill-project>

**Kaujisapvisak:**

Bert Pomeroy

Aulatsiji Kaujimatitsinimmut

709-896-8582